Laugardaginn 25. janúar mun Leikfélag Húsavíkur frumsýna leikritið Litla Hryllingsbúðin eftir Howard Ashman og Alan Menken í leikstjórn Völu Fannell í Samkomuhúsinu á Húsavík . Litla Hryllingsbúðin er sígildur rokksöngleikur , fyrir alla fjölskylduna , fullur af húmor , kraftmikilli tónlist , heillandi persónum og krassandi söguþræði . Verkið fjallar um erkilúðan Baldur sem lifir frekar óspennandi lífi . Hann eyðir fábrotnum dögum sínum við vinnu í blómabúðinni hans Markúsar . Hann lætur sig dreyma um ástir Auðar sem vinnur með honum í búðinni . Dag einn uppgötvar Baldur undarlega plöntu sem hann nefnir Auði II í höfuðið á sinni heittelskuðu . Plantan vekur óskipta athygli og viðskiptin blómstra sem aldrei fyrr og Baldur verður stöðugt vinsælli . Kvöld eitt kemur í ljós að plantan getur talað og hún lofar Baldri frægð og frama , gulli og grænum skógum . En sá galli er á gjöf Njarðar að plantan nærist á mannablóði og vill helst fá ferskt mannakjöt að borða . Inn í söguna blandast svo kærasti Auðar , tannlæknir með kvalarlosta og atburðarrásin tekur óvænta stefnu . Leikfélag Húsavíkur fagnar í ár 120 ára afmæli og besta afmælisgjöfin væri sú að allir þeir sem vettlingi geta valdið komi til okkar í Gamla Samkomuhúsið , skemmti sér yfir Litlu Hryllingsbúðinni og fagni um leið með okkur 120 ára afmælinu . Miðaverð fullt verð : 3.000 börn á grunnskólaaldri : 2.000 afsláttarmiðar * : 2.000 Félagsmenn Framsýnar , Þingiðnar og Starfsmannafélags Húsavíkur þurfa að framvísa afsláttarmiða áður en þeir fara á leiksýningu til að njóta afsláttar .